চিকিৎসায় গাফিলতির অভিযোগ! রোগী মৃত্যুকে কেন্দ্র করে উত্তেজনা চাঁচলের নার্সিংহোমে

চাঁচল: ফের বেসরকারি হাসপাতালের বিরুদ্ধে চিকিৎসায় গাফিলতির (Treatment Negligence) অভিযোগ। এবার মালদহের চাঁচলে সুইমিংপুল পার্শ্ববর্তী একটি বেসরকারি হাসপাতালে (Private Hospital) রোগী মৃত্যুকে কেন্দ্র করে ব্যাপক উত্তেজনা ছড়াল। মৃতার চিকিৎসায় গাফিলতির (Treatment Negligence) অভিযোগ তুলে ক্ষোভে ফেটে পড়েন মৃতার পরিবার এবং স্থানীয় বাসিন্দারা। পরিস্থিতি সামাল দিতে ঘটনাস্থলে পৌঁছয় চাঁচল থানার (Chanchal Police Station) বিশাল পুলিশ বাহিনী।

স্থানীয় সূত্রে খবর, সোমবার চাঁচলের কেন্দুয়া চন্ডিপুরের বাসিন্দা এমি খাতুন প্রসব যন্ত্রণা নিয়ে ওই নার্সিংহোমে ভর্তি হন। তাঁর সিজার করেন দায়িত্বপ্রাপ্ত চিকিৎসক বিশ্বজিৎ রায়। কিন্তু সন্তান প্রসবের পর থেকে শারীরিক অবস্থার অবনতি হতে থাকে এমির। বন্ধ হচ্ছিল না রক্তপাত। অভিযোগ, সেই সময় চিকিৎসক নিজের দায়িত্ব এড়িয়ে রোগীকে অন্যত্র স্থানান্তর করেন। সেখান থেকে তাঁকে আবার নিয়ে যাওয়া হয় মালদহ মেডিক্যাল কলেজ হাসপাতালে। মেডিক্যাল কলেজ হাসপাতালেই মৃত্যু হয় এমির।

আরও পড়ুন: বিশ্বকর্মা পুজোর সকালে মেট্রো বিভ্রাট! গ্রিন লাইনে বন্ধ পরিষেবা

চিকিৎসায় গাফিলতির অভিযোগ তুলে বুধবার মৃতার পরিবারের লোকজন ওই নার্সিংহোম চত্বরে ভিড় জমান। শুরু হয় তীব্র বচসা। পরিস্থিতি সামাল দিতে ঘটনাস্থলে পৌঁছয় চাঁচল থানার বিশাল পুলিশ বাহিনী। পুলিশের সঙ্গেও বচসা বাঁধে।

জানা গিয়েছে, ওই নার্সিংহোমে কোনও আইসিইউ নেই। এর আগেও ওই নার্সিংহোমের বিরুদ্ধে বিভিন্ন পরিকাঠামোগত ত্রুটির অভিযোগ উঠেছিল। কিছুদিনের জন্য নার্সিংহোম সিল করেছিল জেলা স্বাস্থ্য দফতর। তারপর নতুন করে ফের নার্সিংহোমে চিকিৎসা পরিষেবা শুরু হয়। এখন স্বাভাবিকভাবেই মনে প্রশ্ন দানা বাঁধছে যে নির্দিষ্ট পরিকাঠামো ছাড়া কীভাবে এই নার্সিংহোমগুলো চিকিৎসা পরিষেবা দিচ্ছে?

দেখুন অন্য খবর

The post চিকিৎসায় গাফিলতির অভিযোগ! রোগী মৃত্যুকে কেন্দ্র করে উত্তেজনা চাঁচলের নার্সিংহোমে first appeared on KolkataTV.